Vruntliken grot tovoren mit begheringe alles ghudes. Wetet, guden gunnere unde erwerdighen heren, borghermeystere unde radmen der stad Revalle, dat my berichtede desse brefforer Staffan Greggasson, wo eyn juwer borgere, gheheten Gunnar, hevet ghehindert dessen sulven brefforer umme xxij marc Rig. van eyner helfte eynes schepes. Des wetet, dat ik hebbe de vorscreven xxij marc. upgebort van dem Staffane, wente de man, dem de helfte des schepes tovoren tohorde, de hadde dat vorbroken, eer id Staffan krech, hir in mynes gnedigen heren, des koninges, lene liggende to Razaborgh. Darumme bin ik to den vorscreven xxij marc komen mit allem rechte. Worumme bidde ik jw, dat gy dem vorscreven Staffan, mynes gnedigen heren schattebur, schen laten also vele darumme, also recht is. Welk ik gerne jegen jw vorschulden wil in sodan eynem gheliken edder an eynem groteren. Siit Gode dem almechtigen bevolen to ewighen tiiden. Gescreven uppe Razaborgh des mandages vor Simonis et Jude apostolorum anno xxviij. Otto Pogwisch miles, capitaneus castri Razaborgh. Adress: Den erwerdighen heren, den borgermeysteren unde den radluden to Revele, detur littera.